Polisie vra hulp ná bejaarde in ouetehuis vermoor isArgieffoto: Kent Williamson Die Bloemfonteinse polisie het ŉ beroep op die publiek gedoen om met inligting na vore te kom nadat ŉ bejaarde vrou in ŉ ouetehuis in die stad vermoor is. Sers. Sinah Mpakane, polisiewoordvoerder, het gesê die bejaarde se liggaam is omstreeks 14:30 in haar woning in Heidedal aangetref. “Haar seun het bekommerd geraak toe hy haar op haar selfoon gebel het en iemand vreemds die foon geantwoord het. Hy het weer probeer bel, maar die foon was afgeskakel. Hy het gaan ondersoek instel en op haar liggaam afgekom,” het Mpakane gesê. Die vrou se plasmatelevisiestel en radio is gesteel. Die oorsaak van haar dood en haar naam is nie bekend gemaak nie. Die Heidedal-polisie ondersoek ŉ saak van moord en huisroof. “Die polisie doen ŉ beroep op die publiek om die polisie by te staan met sy ondersoek om die beweerde moordenaar op te spoor. Enigiemand wat vermoed wie die verdagte is of waar die persoon mag wees, word versoek om ao. Patric Nkopane by 083 487 7969 te bel.”